Afrikaans: Met die oogmerk om die oorsprong en konteks van die regsvoorskrifte wat verband hou met die sluiering van vroue te bepaal, word die vroegste Mesopotamiese regsdokumente van die tweede en eerste millennia vC deurgewerk om die bedoeling en die kulturele konteks van die eerste regsinskrywings te bepaal. Indien die ondersoek sou stop by die behandeling van die materiële evidensie van die regsvoorskrifte ten opsigte van die sluier, sal die beslissende rol van patriargie nie duidelik blyk nie. Daarom word die wetgewing oor die sluier geëvalueer teen die agtergrond van ’n patriargale tradisie wat die gelyke regte van vroue verontagsaam en vroue en hul seksualiteit geobjektiveer het (reïfikasie). Dit word aangetoon dat die ingeburgerde tradisie van die onderwaardering van vroue verder strek as die sluier en steeds voortgesit word in huidige patriargale samelewings. Daar is egter tans besliste veranderings in die “seksuele politiek van die kop” binne nasionalitiese bewegings in Muslimlande en -gemeenskappe.